**ZÁPIS č. 11**

 **Z RIADNEHO ZASADNUTIA SPRÁVNEJ RADY TASR**

 **24. novembra 2020 so začiatkom o 15.00 h**

**Prítomní členovia Správnej rady:** Peter Mestický, Árpád Korpás **,** Alena Mezeiová , Ladislav Mikuš, Jozef Tuhovčák

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Peter Mestický. Konštatoval, že rada je uznášaniaschopná, navrhol program zasadnutia a dal o ňom hlasovať.

Program:

1. **Projekt kybernetickej bezpečnosti TASR a žiadosť o financovanie projektu z prostriedkov EÚ**
2. **Dodatok k zmluve s MK SR o poskytovaní služieb vo verejnom záujme**
3. **Rôzne**

**UZNESENIE č. 24/2020:**

Členovia SR TASR schválili program zasadnutia:

ZA: 5 PROTI: 0 ZDRŽAL SA: 0

**Uznesenie bolo prijaté.**

**--------------------------------------------------------------------------------------------------------------------------------------**

1. **Projekt kybernetickej bezpečnosti TASR a žiadosť o financovanie projektu z prostriedkov EÚ**

Ako uviedol GR TASR V. Puchala, *TASR je podľa zákona č. 69/2018 Z. z. o kybernetickej bezpečnosti zaradená do registra prevádzkovateľov základných služieb a v zmysle ustanovení tohto zákona musí garantovať požiadavky na zabezpečenie kybernetickej bezpečnosti.*

*Obsah bezpečnostných opatrení, štruktúru bezpečnostnej dokumentácie a rozsah všeobecných bezpečnostných opatrení ustanovuje vyhláška NBÚ č. 362/2018.*

*Na základe zákona a vyhlášky je TASR povinná zabezpečiť kybernetickú bezpečnosť v požadovanej štruktúre a v termínoch, ktoré sú dané. V termíne do 9.11. 2021 NBÚ vykoná audit kybernetickej bezpečnosti.*

*TASR ja zaradená ako povinný subjekt v tomto zákone bez toho, aby bolo riešené financovanie bezpečnostnej štruktúry. Agentúra je verejnoprávny subjekt, ktorý má od štátu prostriedky na plnenie úloh vo verejnom záujme. Takáto konkrétna úloha sa v zákone nenachádza.*

*Vzhľadom na zložitosť financovania takého projektu z vlastných zdrojov, pristúpila TASR k možnosti riešenia situácie prostredníctvom prostriedkov z fondov Európskej únie.*

*Vzhľadom na adekvátnu výzvu agentúra reagovala na situáciu a vypracovala projekt, ktorým sa uchádza o financovanie kybernetickej bezpečnosti prostredníctvom EÚ fondov.*

***TASR sa zapojila do výzvy CEF Telecom (CEF-TC-2020-2) zameranej na kybernetickú bezpečnosť.******Projekt sme podali pod názvom "TASR Strategic Defense Upgrade".*** *Súčasťou projektu bude systém kľúčových technológii, ktoré nám pomôžu k dosiahnutiu vyššieho zabezpečenia v informačnom systéme TASR.*

***Moduly a technológie, ktoré potrebujeme zabezpečiť :***

*•* ***Aktualizácia bezpečnostného projektu****. Cieľ je reflektovať novú legislatívu a vývoj technológií do bezpečnostného projektu a následne vypracovať či adaptovať smernice TASR a uviesť ich do praxe.*

*•* ***Systém na včasnú identifikáciu hackerského útoku na pracovných staniciach zamestnancov TASR.*** *V súčasnosti vo svete informácií v priestore internetu dominujú rôzne dezinformácie a HOAXy. Do budúcna môžeme predpokladať, že sa hackeri budú snažiť tieto informácie podvrhnúť do nášho systému. Preto je ochrana pracovných staníc dôležitá.*

*•* ***Zabezpečiť ochranu webových aplikácií a služieb*** *publikovaných do siete Internet prostredníctvom na to určeného WAF (Web Application Firewall) včasnou detekciou hrozieb a následnými zautomatizovanými represívnymi krokmi voči útokom.*

*•* ***Systém na centrálny zber a vyhodnocovanie bezpečnostných udalostí*** *(SIEM). Integrovanie do infraštruktúry TASR nám okrem centrálneho prehľadu bezpečnostných incidentov systéme ponúkne aj nástroj, ktorý uľahčí hlásenie incidentov CSIRT.*

GR TASR V. Puchala sa poďakoval Úseku informačných technológií TASR za vypracovanie projektu.

V. Puchala okrem základných parametrov projektu predložil Správnej rade aj list Národného bezpečnostného úradu, ktorý požiadal TASR o súčinnosť pri zabezpečovaní kybernetickej bezpečnosti.

Členovia Správnej rady TASR po krátkej diskusii vzali materiál na vedomie.

**--------------------------------------------------------------------------------------------------------------------------------------**

1. **Dodatok k zmluve s MK SR o poskytovaní služieb vo verejnom záujme**

GR TASR informoval členov Správnej rady o návrhu dodatku k zmluve so štátom tak, ako bol predrokovaný. Ide o navýšenie prostriedkov pre TASR do konca tohto roka. Správna rada v zmysle par. 12, ods. 1, písm.  m) zákona č. 385/2008 o TASR schvaľuje uzatvorenie zmluvy o poskytovaní služieb vo verejnom záujme.

Predseda SR TASR P. Mestický predniesol návrh na uznesenie:

**UZNESENIE č. 25/2020:**

Členovia SR TASR schválili dodatok k zmluve o poskytovaní služieb vo verejnom záujme.

ZA: 5 PROTI: 0 ZDRŽAL SA: 0

**Uznesenie bolo prijaté.**

**--------------------------------------------------------------------------------------------------------------------------------------**

1. **Rôzne**

Členovia Správnej rady sa dohodli na najbližšom termíne rokovania 15. decembra 2020 o 15:00.

Predseda SR TASR P. Mestický v súlade s Rokovacím poriadkom SR TASR ukončil zasadnutie rady.

Bratislava, 24. novembra 2020

Zapísal:

 Peter Mestický v.r.